Záznam z rozporového konania

s Mestom Žilina

k návrhu zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Dátum: 7. apríl 2015

Miesto: zasadačka ministra školstva, vedy, výskumu a športu SR

Prítomní: podľa prezenčnej listiny

**Zásadné pripomienky:**

1. Čl. II. bod 1

Bod 1 článku II. navrhujeme na konci doplniť o túto vetu:

"Podľa predchádzajúcej vety sa postupuje aj v prípade, ak rada školy nepredloží návrh na nového kandidáta do 15 dní od doručenia nesúhlasu zriaďovateľa."

Odôvodnenie: Zámerom je predísť možnej obštrukcii a patovej situácii, ak by rada školy po odmietnutí prvého navrhnutého kandidáta zriaďovateľom v 15-dňovej lehote nepodala zriaďovateľovi nový návrh. Teda v takomto prípade márneho uplynutia 15-dňovej lehoty sa bude postupovať podľa zákona č. 552/2003 Z. z., teda rovnako ako v prípade, že zriaďovateľ neakceptuje ani druhý návrh rady školy.

**Záver**:

Pripomienka neakceptovaná.

1. Čl. II.

Za bod 2 v článku II. navrhujeme vložiť tieto nové body:

3. V § 3 sa odsek 8 dopĺňa písmenom d), ktoré znie:

„d) ak riaditeľ opakovane nesplní písomné pokyny zriaďovateľa, ktoré mu dal v rámci vykonávania právomoci zriaďovateľa podľa tohto zákona alebo osobitného predpisu.11a)“.

Poznámka pod čiarou k odkazu 11a znie:

„11a) Napríklad zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov, zákon č. ....... o odbornom vzdelávaní a príprave a o zmene a doplnení niektorých zákonov, zákon č. 446/2001 Z. z. o majetku vyšších územných celkov v znení neskorších predpisov, zákon č. 138/1991 Zb. o majetku obcí v znení neskorších predpisov, zákon č. 523/2004 Z. z. o rozpočtových pravidlách verejnej správy v znení neskorších predpisov, zákon č. 583/2004 Z. z. o rozpočtových pravidlách územnej samosprávy, zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov.“

4. V § 3 ods. 9 sa slová „odseku 8 písm. b) a c)“ nahrádzajú slovami „odseku 8 písm. b) až d)“.

Doterajšie body sa primerane prečíslujú.

Odôvodnenie:

Návrh zavádza v § 3 ods. 8 nový dôvod pre odvolanie riaditeľa školy zriaďovateľom (fakultatívnosť rozhodnutia zriaďovateľa), ak riaditeľ opakovane nesplní písomné pokyny zriaďovateľa, ktoré mu dal v rámci vykonávania právomoci zriaďovateľa podľa tohto zákona alebo osobitného predpisu. Zriaďovateľ získa oprávnenie odvolať riaditeľa školy iba v prípade kumulatívneho splnenia týchto podmienky:

- písomný pokyn zriaďovateľa, ktorý riaditeľ

- opakovane (t. j. najmenej 2x) nesplní

- pričom tento pokyn musí byť zákonným pokynom – bude sa opierať o zákonné právomoci zriaďovateľa s odkazom na exemplifikatívny výpočet najdôležitejších školských zákonov a „majetkových“ zákonov upravujúcich nakladanie s verejnými majetkom zriaďovateľa.

Prax ukazuje, že doterajšie nástroje odvolania riaditeľa v prípade porušenia povinnosti, spočívajúcej v nerešpektovaní pokynu zriaďovateľa, kde zriaďovateľ je oprávnený takéto pokyny vydať, sú nepostačujúce a často neriešia situáciu

**Záver**:

Pripomienka neakceptovaná.

V Bratislave dňa 7. apríla 2015

**Podpísané za:**

**Ministerstvo školstva, vedy, výskumu a športu SR: Juraj Draxler, v. r.**

**Mesto Žilina: Jakub Ulaher, v. r.**